**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 6 Δεκεμβρίου 2018, ημέρα Πέμπτη και ώρα 14.20΄, συνεδρίασε, στην Αίθουσα Γερουσίας του Μεγάρου της Βουλής, η Διαρκής Επιτροπή Κοινωνικών Υποθέσεων και η Διαρκής Επιτροπή Οικονομικών Υποθέσεων, υπό την προεδρία του Προέδρου της Διαρκούς Επιτροπής Οικονομικών Υποθέσεων, κ. Γεράσιμου (Μάκη) Μπαλαούρα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης και του Υπουργείου Οικονομικών «Κατάργηση των διατάξεων περί μείωσης των συντάξεων, ενσωμάτωση στην Ελληνική Νομοθεσία της Οδηγίας 2016/97/ΕΕ του Ευρωπαϊκού Κοινοβουλίου και του Συμβουλίου της 20ης Ιανουαρίου 2016 σχετικά με τη διανομή ασφαλιστικών προϊόντων και άλλες διατάξεις». (2η συνεδρίαση – ακρόαση εξωκοινοβουλευτικών προσώπων)

Στη συνεδρίαση παρέστησαν ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Αναστάσιος Πετρόπουλος, η Υφυπουργός Οικονομικών, κυρία Κατερίνα Παπανάτσιου, καθώς και αρμόδιοι υπηρεσιακοί παράγοντες.

Στη συνεδρίαση επίσης παρέστησαν οι κ.κ. Γεώργιος Γεωργακόπουλος, Γραμματέας Οικονομικού της Γενικής Συνομοσπονδίας Εργατών Ελλάδος (ΓΣΕΕ), Δημήτριος Μπράτης,Αντιπρόεδρος της Ανώτατης Διοίκησης Ενώσεων Δημοσίων Υπαλλήλων (ΑΔΕΔΥ Δήμος Κουμπούρης, Πρόεδρος της Ομοσπονδίας Συνταξιούχων Ελλάδος ΙΚΑ και Επικουρικών Ταμείων Μισθωτών και εκπρόσωπος της Πανελλήνιας Ομοσπονδίας Συνταξιούχων ΟΑΕΕ, Μαργαρίτα Αντωνάκη - Κυδώνη, Γενική Διευθύντρια της Ένωσης Ασφαλιστικών Εταιρειών Ελλάδος, Χρήστος Παπαδόγιαννης,Πρόεδρος της Ομοσπονδίας Ασφαλιστικών Συλλόγων Ελλάδος (ΟΑΣΕ**),** Δημήτριος Γαβαλάκης, Γενικός Γραμματέας του Επαγγελματικού Επιμελητηρίου Αθηνών, Δημήτριος Τριμπόνιας, Πρόεδρος της Ομοσπονδίας Τελωνειακών Υπαλλήλων Ελλάδος (ΟΤΥΕ) και Παναγιώτης Λελεδάκης, Πρόεδρος της Ένωσης Ασφαλιστικών Διαμεσολαβητών Ελλάδος ( ΕΑΔΕ).

Ο Προεδρεύων των Επιτροπών, κ. Γεράσιμος (Μάκης) Μπαλαούρας, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Βαρδάκης Σωκράτης, Βέττας Δημήτριος, Δέδες Ιωάννης, Θραψανιώτης Εμμανουήλ, Καΐσας Γεώργιος, Καστόρης Αστέριος, Λιβανίου Ζωή, Μαντάς Χρήστος, Μεγαλοοικονόμου Θεοδώρα, Μεϊκόπουλος Αλέξανδρος, Μιχαηλίδης Ανδρέας, Μπάρκας Κωνσταντίνος, Παπαδόπουλος Αθανάσιος, Παπαηλιού Γεώργιος, Φωτήλας Ιάσων, Αϊβατίδης Ιωάννης, Κατσώτης Χρήστος και Μαυρωτάς Γεώργιος.

Από τη Διαρκή Οικονομικών Υποθέσεων παρόντες ήταν οι Βουλευτές κ.κ.: Χρήστος Αντωνίου, Ευαγγελία Βαγιωνάκη, Σωκράτης Βαρδάκης, Μαρία Θελερίτη, Αφροδίτη Θεοπεφτάτου, Αϊχάν Καρά Γιουσούφ, Χρήστος Καραγιαννίδης, Χρήστος Μαντάς, Δημήτριος Μάρδας, Θεοδώρα Μεγαλοοικονόμου, Αλέξανδρος Μεϊκόπουλος, Αθανάσιος Μιχελής, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Αθανάσιος Παπαδόπουλος, Ανδρέας Ριζούλης, Αλέξανδρος Τριανταφυλλίδης, Ιωάννης Τσιρώνης, Γεώργιος Βλάχος, Δημήτριος Σταμάτης, Ιωάννης Κουτσούκος, Ιωάννης Μανιάτης, Κωνσταντίνος Κατσίκης και Δημήτριος Καβαδέλλας.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Κυρίες και κύριοι συνάδελφοι, αρχίζει η συνεδρίαση των Επιτροπών με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης και του Υπουργείου Οικονομικών «Κατάργηση των διατάξεων περί μείωσης των συντάξεων, ενσωμάτωση στην Ελληνική Νομοθεσία της Οδηγίας 2016/97/ΕΕ του Ευρωπαϊκού Κοινοβουλίου και του Συμβουλίου της 20ης Ιανουαρίου 2016 σχετικά με τη διανομή ασφαλιστικών προϊόντων και άλλες διατάξεις».

Είναι η δεύτερη συνεδρίαση με την ακρόαση των εξωκοινοβουλευτικών προσώπων.

Έχουμε καλέσει διάφορους φορείς, ορισμένοι δεν θα παραστούν. Αν χρειαστεί κάποιος τα υπομνήματα, θα τα στείλουμε ηλεκτρονικά. Θα έχετε τρία λεπτά για να κάνετε την παρουσίαση και μετά οι Βουλευτές θα σας κάνουν ερωτήσεις για να απαντήσετε με τον ίδιο χρόνο.

Το λόγο έχει ο κύριος Γεωργακόπουλος από την ΓΣΕΕ.

**ΓΕΩΡΓΙΟΣ ΓΕΩΡΓΑΚΟΠΟΥΛΟΣ, Γραμματέας Οικονομικού της Γενικής Συνομοσπονδίας Εργατών Ελλάδας:** Είναι αναμφισβήτητο γεγονός ότι τα χρόνια της μνημονιακής κρίσης οι εργαζόμενοι και συνταξιούχοι, ήταν τα μεγάλα θύματα αυτής της κρίσης. Συνολικά οι δυνάμεις της εργασίας πλήρωσαν το βάρος και πληρώνουν αυτής της αδιέξοδης πολιτικής. Ιδιαίτερα οι συνταξιούχοι υπέστησαν συνεχείς μειώσεις από την περίοδο του 2010 και μάλιστα με νόμους που έχουν κριθεί από τα δικαστήρια ότι βρίσκονται στο πεδίο της αντισυνταγματικότητας.

Ο νόμος 4387/2016 επέφερε εκ νέου νέες μειώσεις για τους συνταξιούχους, οι οποίοι φθάνουν μέχρι και το 35%, ενώ έχει επιφέρει μεγάλες στρεβλώσεις ως προς στοιχεία ανταποδοτικότητας. Θεσπίζει τον επαναυπολογισμό συνολικά νέων και παλαιών συντάξεων και προς τους νέους συνταξιούχους, είναι γεγονός ότι μια μεταβατικότητα θα έχουμε μειώσει μέχρι 35% - 40%, μεταβάλλοντας τις συντάξεις σε επίδομα φτώχειας που δεν μπορεί να καλύψει ούτε τις βιοριστικές ανάγκες των συνταξιούχων. Για τους παλιούς συνταξιούχους θεσπίζει την προσωπική διαφορά, όμως, είναι γνωστό ότι ο όρος προσωπική διαφορά από τη φύση της είναι προβληματικός, γιατί δεν αποτυπώνεται ως στοιχείο της σύνταξης.

 Έτσι, ψηφίσατε το νόμο ως Κυβέρνηση 4472/ 2017 για την απάλειψη προσωπικής διαφοράς ως προνομοθέτηση από το 2019. Είναι θετικό σήμερα ότι επανανομοθετείτε τη μη περικοπή της προσωπικής διαφοράς. Δηλαδή, αναιρείτε το νόμο τον οποίο ψηφίσατε πριν από 1 χρόνο, γιατί ακόμα και 1 ευρώ να γλιτώσουν οι συνταξιούχοι είναι θετικό στοιχείο στην κατάσταση στην οποία βρισκόμαστε ως συνταξιούχοι και εργαζόμενοι.

Όμως, ο νόμος 4387 είναι προβληματικός και δεν λύνει το συνταξιοδοτικό. Έχουμε σοβαρά ζητήματα ως προς το θέμα του επαναυπολογισμού. Το μεγάλο θέμα της καθυστέρησης των νέων συνταξιούχων πραγματικά δεν υπάρχουν στοιχεία, αυτό όμως το οποίο γνωρίζω εγώ από τον εργασιακό μου χώρο, όσοι έφυγαν από το 2016 και μετά δεν έχει πάρει κανένας σύνταξη. Υπάρχει το θέμα του ΕΚΑΣ, υπάρχει το θέμα της σύνταξης στις χήρες και βέβαια εδώ θα πρέπει να πούμε ότι το θέμα το συνταξιοδοτικό, συνδέεται με την νεοφιλελεύθερη πολιτική η οποία ακολουθείται όλα αυτά τα χρόνια. Το γεγονός ότι στον Προϋπολογισμό έχουν μειωθεί τα κονδύλια των δημόσιων επενδύσεων, τα οποία αποτελούν προσάναμμα για τη γενικότερη ανάπτυξη, επιφέρουν την διατήρηση σε μεγάλα επίπεδα της ανεργίας, την υποαπασχόληση, τη μερική απασχόληση, τις ελαστιχές εργασιακές σχέσεις, στοιχεία που αποτελούν βραδυφλεγή βόμβα για το ασφαλιστικό σύστημα.

Τελειώνοντας, θέλω να πω ότι ο νόμος 4387 απαιτείται να αναθεωρηθεί συνολικά. Το ερώτημα βέβαια είναι προς ποια κατεύθυνση. Εμείς διεκδικούμε ένα δημόσιο ενιαίο ασφαλιστικό σύστημα που θα αποτρέπει μειώσεις, θα εγγυάται αυξήσεις αναγκαίες για την αξιοπρεπή διαβίωση των εργαζομένων. Τα μνημόνια για να τελειώσουν χρειάζεται να φύγουμε από τη λιτότητα και αυτό αφορά και τους συνταξιούχους. Σας ευχαριστώ πολύ.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Ευχαριστώ τον κ. Γεωργακόπουλο. Επειδή όμως μπήκατε και σε άλλα χωράφια πέραν του νομοσχεδίου που κουβεντιάζουμε, δεν είναι έτσι όπως το είπατε για τον Προϋπολογισμό. Άρα, θα το διαβάσετε μάλλον ή θα το δείτε. Δεν έχουν μειωθεί οι δημόσιες επενδύσεις.

Το λόγο έχει ο κ. Μπράτης.

**ΔΗΜΗΤΡΙΟΣ ΜΠΡΑΤΗΣ (Αντιπρόεδρος της Ανώτατης Διοίκησης Ενώσεων Δημοσίων Υπαλλήλων (ΑΔΕΔΥ)):** Σας ευχαριστώ, κύριε Πρόεδρε για τη δυνατότητα που μας δίνετε να έρθουμε πρόσωπο με πρόσωπο με τον Υφυπουργό Εργασίας, ο οποίος χτες στο παράδειγμα που η ΑΔΕΔΥ έδωσε στη δημοσιότητα, είπε ότι λέμε ψέματα και ότι δεν είναι αληθινό. Για τα πρακτικά της Βουλής λοιπόν, θα το καταθέσω για τα 465 € μείωση, είναι απόφαση του ΕΦΚΑ και θα σας εξηγήσω και εγώ τώρα αν μου επιτρέπετε και μου δώσετε λίγο χρόνο.

Όπως επίσης θα καταθέσω απόφαση συνταξιούχου εκπαιδευτικού ΠΕ κατηγορίας με 35 χρόνια υπηρεσίας, ο οποίος μετά τις τρεις μειώσεις των νόμων του 2011, 2012 βγάζει σύνταξη 1.315 ευρώ σήμερα και με τις ασφαλιστικές διατάξεις του κ. Πετρόπουλου, η σύνταξή του γίνεται 984 ευρώ, μείωση 330 ευρώ το μήνα. Το καταθέτω.

Καλό είναι να τα μελετήσετε πάντως πριν μιλήσετε, γιατί προφανώς δεν ξέρετε τι ακριβώς προβλέπει ο νόμος. Θα σας πω τι προβλέπει με βάση τα ποσοστά, αφού σας δείξω πρώτα τι έλεγε ο αρμόδιος Υπουργός Εργασίας πριν 2 χρόνια ο κ. Κατρούγκαλος, στην ΕΡΤ, έβγαλα τότε μια φωτογραφία, η οποία έλεγε ότι οι συντάξεις μέχρι 1.300 ευρώ, δεν μειώνονται ούτε ένα ευρώ. Προφανώς, ή δεν γνώριζε τι ψήφιζε ή πραγματικά παραπλανούσε συνειδητά τους Έλληνες πολίτες και τους Έλληνες εργαζόμενους. Το καταθέτω κι αυτό για να συνεννοηθούμε.

Ο νόμος 4387 για εμάς, είναι ο νόμος λαιμητόμος για το ασφαλιστικό σύστημα. Έρχομαι από την Ξάνθη, χθες είχαμε μια ημερίδα για το ασφαλιστικό με 500 ανθρώπους, κάναμε ως ΑΔΕΔΥ 11 σε όλη τη χώρα. Όλοι ανησυχούν για το τι προβλέπει ο νόμος Κατρούγκαλου. Απόδειξη, ότι στην πρωτοβάθμια εκπαίδευση, την οποία υπηρετώ, μέχρι το 2010 φεύγανε περίπου 3.000 εκπαιδευτικοί το χρόνο. Πέρυσι και πρόπερσι έφυγαν 250, όλοι πάνε στα 67. Καταλαβαίνετε εάν μπορεί ένας νηπιαγωγός, ένας δάσκαλος στα 67 του χρόνια να είναι στην τάξη.

 Με βάση αυτόν τον νόμο, δεν μπορεί να φύγει κανείς, γιατί θα έχει μειώσεις της τάξης του 40%. Πώς προκύπτει αυτό; Αυτό προκύπτει συνάδελφοι, με τα εξευτελιστικά ποσοστά αναπλήρωσης που δίνει ο νόμος Κατρούγκαλου. Προσέξτε, στα 35 χρόνια δίνει ποσοστό αναπλήρωσης 33,8%, που σημαίνει πως αν έχει συντάξιμες αποδοχές 1.000 ευρώ, παίρνει 331 ευρώ ανταποδοτική σύνταξη συν τα 384 ευρώ. Ξέρετε πόσο έδινε ο νόμος Λοβέρδου, ν. 3865, που εμείς ως ΑΔΕΔΥ λέγαμε να καταργηθεί; Έδινε 45,65%. Στα δε 40 χρόνια δίνει ποσοστό 42,8%, ενώ ο ν. 3865 έδινε 60%. Τι μας λέτε δηλαδή, ότι δεν μειώνονται οι συντάξεις; Ο νόμος Κατρούγκαλου μειώνει ακριβώς τις συντάξεις, αυτές που έλεγε ότι δεν θα μειωθούν, σαρώνει τις συντάξεις από 900 – 1.300 ευρώ και τις φέρνει στα 900 ευρώ, 850 ευρώ, 800 ευρώ.

Εάν τα στοιχεία μου δεν είναι αληθινά, προκαλώ τον Υφυπουργό, εγώ δηλώνω ότι θα παραιτηθώ από Αντιπρόεδρος της ΑΔΕΔΥ και από μέλος του Δ.Σ. εάν οι μειώσεις στα 35 χρόνια δεν είναι αυτές που θα καταθέσω, δηλαδή 330 ευρώ.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Το λόγο έχει ο κ. Κουμπούρης.

**ΔΗΜΟΣ ΚΟΥΜΠΟΥΡΗΣ (Πρόεδρος της Ομοσπονδίας Συνταξιούχων Ελλάδος Ι.Κ.Α. και Επικουρικών Ταμείων Μισθωτών / εκπρόσωπος της Πανελλήνιας Ομοσπονδίας Συνταξιούχων ΟΑΕΕ):** Ευχαριστώ, κύριε Πρόεδρε. Δε χρειάζεται να τσακώνεται κανείς και να υψώνουμε τις φωνές για να κατανοηθεί ότι όλες οι κυβερνήσεις μέχρι σήμερα έχουν τσακίσει τις συντάξεις. Συντάξεις που τις πληρώσαμε σε όλη μας τη ζωή, δεν τις χρωστάμε σε κανέναν δανειστή. Δανείστηκαν οι κυβερνήσεις για λογαριασμό μας, άρπαξαν τα χρήματα από τα Ασφαλιστικά Ταμεία και εμείς, είμαστε υποχρεωμένοι σήμερα να ζούμε στην ανέχεια.

Η σημερινή κυβέρνηση με το νομοσχέδιο που φέρνει υιοθετεί όλα τα προηγούμενα. Γιατί ο καβγάς και η φασαρία; Υιοθετεί όλα τα προηγούμενα και προσπαθεί να μας πείσει ότι πρέπει να αποδεχθούμε τη λογική «ο γέγονε γέγονε». Όλοι θα κριθούμε και εμείς και για τα παιδιά μας και τα λοιπά. Εμείς, δε μπορεί να αποδεχτούμε αυτή τη λογική, διότι, η σημερινή κυβέρνηση και με το νομοσχέδιο αυτό και με τις νομοθετικές της παρεμβάσεις τα προηγούμενα χρόνια μείωσε τις συντάξεις. Να αναφερθούμε στο ΕΚΑΣ, στη χηρεία στον επανυπολογισμό των συντάξεων που τις χαμηλώνουν και τις κάνουν προνοιακά βοηθήματα;

Αυτά τα λέμε καθημερινά, στις συγκεντρώσεις μας, στις εκδηλώσεις, όχι με αιτήσεις, όπως θέλουν ορισμένοι και με δικαστήρια, αλλά στους δρόμους του αγώνα. Γιατί, ξέρετε ότι όποιες ριζικές αλλαγές έγιναν, έγιναν ακριβώς σε αυτό το δρόμο και θα επιμείνουμε σε αυτό.

Διατηρείτε το νόμο Κατρούγκαλου. Είναι θετικός ο νόμος αυτός για τους συνταξιούχους; Γιατί είναι θετικός, αφού προβλέπει την προσωπική διαφορά του ΕΚΑΣ, τις περικοπές, όλα αυτά που ζήσαμε; Έρχεστε και καταργείτε το νόμο 4472 που ψήφισε στη συνέχεια η κυβέρνηση, τον οποίο, είχατε προβλέψει ότι θα γίνουν καινούργιες περικοπές, αλλά τώρα το αναιρείτε και δεν θα τις κάνετε - λέτε - για τους παλιούς συνταξιούχους. Όμως, ο επανυπολογισμός έχει γίνει με βάση το ποσοστό αναπλήρωσης στους νέους συνταξιούχους και πάει λέγοντας.

Παγώνει όλες τις συντάξεις για μια τετραετία. Ο κ. Κατρούγκαλος όταν ψήφιζε το νόμο μας έλεγε ότι θα παίρνουμε αυξήσεις αυτό το διάστημα. Όχι αυξήσεις δεν παίρνουμε, θα ζούμε σε λίγο με συντάξεις επαιτείας. Αυτή είναι η αλήθεια και η πραγματικότητα. Γιατί τα κάνετε όλα αυτά; Δεν είναι το κοινωνικοασφαλιστικό πρόβλημα, πρόβλημα οικονομικό, έχει βάση οικονομική. Είναι πρόβλημα μεταρρυθμιστικό για εσάς και για τις προηγούμενες κυβερνήσεις και για τη σημερινή που ευθυγραμμίστηκε. Και ποια είναι η μεταρρύθμιση; Η μεταρρύθμιση είναι ότι θέλετε να καταργήσετε τον κοινωνικό χαρακτήρα της ασφάλισης. Αυξήσατε τα όρια ηλικίας από τα 67 στα 70 έτη, αφαιρέσατε τις κρατικές εισφορές που έπρεπε να δίνονται ουσιαστικά, ωθείτε τον κόσμο να πηγαίνει στους τρεις πυλώνες, δηλαδή, κυρίως στην εμπορευματοποίηση και της κοινωνικής ασφάλισης και πάει λέγοντας.

Εμείς, λοιπόν, το γνωρίζουν οι συνταξιούχοι, θα ακολουθήσουμε το δρόμο του αγώνα. Το γνωρίζει ο κ. Υπουργός, παρακολουθεί από κοντά αυτή την υπόθεση. Μέχρι σήμερα έχουμε πραγματοποιήσει 152 μεγάλες πανελλαδικές κινητοποιήσεις. Το Σάββατο στις 15 Δεκεμβρίου να βγείτε να μας δείτε. Θα είναι χιλιάδες συνταξιούχοι από όλη την Ελλάδα, γιατί διαφωνούμε συνολικά με όλη την αντιασφαλιστική νομοθεσία, με όλα τα μέτρα που πάρθηκαν και το προηγούμενο διάστημα και το τωρινό και πραγματικά παλεύουμε για το δημόσιο χαρακτήρα της κοινωνικής ασφάλισης. Για να δοθούν αυξήσεις στις συντάξεις που πραγματικά πρέπει να τις πάρουμε, να ανακεφαλαιοποιηθούν τα ασφαλιστικά μας ταμεία, όπως ανακεφαλοποιήσατε τις τράπεζες και να καταργηθεί και ο νόμος Κατρούγκαλου, αλλά και όλη η αντιασφαλιστική νομοθεσία που έχει ψηφιστεί αυτά τα χρόνια.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Το λόγο έχει η κυρία Μαργαρίτα Αντωνάκη – Κυδώνη.

**ΜΑΡΓΑΡΙΤΑ ΑΝΤΩΝΑΚΗ – ΚΥΔΩΝΗ (Γενική Διευθύντρια της Ένωσης Ασφαλιστικών Εταιρειών Ελλάδος):** Ευχαριστώ πολύ τον Πρόεδρο και τους Βουλευτές για την πρόσκληση που μας απηύθυναν.

Αναφερόμαστε στο συγκεκριμένο σχέδιο νόμου, στο δεύτερο κομμάτι του οποίου - αυτό είναι που ενδιαφέρει εμάς - υπάρχουν διατάξεις οι οποίες αναφέρονται στην εναρμόνιση της Κοινοτικής Οδηγίας, για τη διανομή προϊόντων, με την ελληνική νομοθεσία.

Θα θέλαμε να αναφέρουμε δύο ειδών παρατηρήσεις. Η πρώτη αφορά το χρόνο. Η προσαρμογή αυτή έπρεπε να έχει γίνει μέχρι τις 30/9. Γίνεται σήμερα, ανατρέχουν όλες οι διατάξεις στις 30/9 και πρακτικά αυτό δεν αφήνει χρόνο προσαρμογής.

Η δεύτερη παρατήρηση που θέλω να κάνω, είναι ότι αυτές οι διατάξεις έχουν δύο κομμάτια. Το ένα κομμάτι είναι η προσαρμογή σε αυτά που λέει η Οδηγία και θα έλεγα ότι είναι ένα κομμάτι καλά γραμμένο και καλά επεξεργασμένο από τη Νομοπαρασκευαστική Επιτροπή που το δούλεψε. Υπάρχουν, όμως, μέσα εκεί και εθνικές επιλογές για μερικές από τις οποίες έχουμε αντιρρήσεις. Να σας δώσω ένα παράδειγμα. Αυτό το παράδειγμα αφορά στα θέματα καταγγελιών της σύμβασης συνεργασίας που έχει μια ασφαλιστική εταιρεία με τους διαμεσολαβητές. Αρκετές εταιρείες έχουν ορισμένους διαμεσολαβητές ως αποκλειστικούς και επενδύουν ειδικά σε αυτούς και στην εκπαίδευσή τους και στην ενημέρωσή τους κ.λπ.. Βλέπουμε, λοιπόν, ότι ακόμα και αν η σύμβαση προβλέπει ότι θα είναι αποκλειστικός και την παραβεί, και η εταιρία καταγγείλει τη σύμβαση, παρά ταύτα του οφείλει αποζημίωση. Άρα, γιατί να μην το κάνει κάποιος; Βλέπουμε, ότι ακόμα ότι και εάν η εταιρεία κινήσει ποινική διαδικασία για ποινικά κολάσιμες πράξεις του διαμεσολαβητή, υποχρεούται να του δώσει αποζημίωση και θα περιμένουμε να γίνει η δίκη για να δούμε αν θα δικαιωθεί ή όχι, για να πάρει τα χρήματα, αν τα πάρει, όταν τα πάρει.

Αυτές οι δύο διατάξεις θεωρούμε ότι διαταράσσουν την ισορροπία των σχέσεων, μεταξύ δύο επαγγελματιών. Ο ένας είναι ο διαμεσολαβητής και ο άλλος είναι η εταιρεία.

Μια διάταξη στην οποία - δεν είναι ότι έχουμε ειδικό πρόβλημα - απλώς φοβόμαστε πώς θα καταλήξει σε τυπικότητα, είναι αυτή που αναφέρει, ότι θα εφαρμοσθεί η «Συμβουλή». Η «Συμβουλή» δεν είναι απλή ενημέρωση του ασφαλισμένου όταν πουλιέται ένα προϊόν, είναι μια ειδικότερη διαδικασία, πολύ πιο έντονη, είναι γραπτή. Πρέπει – για όλα τα είδη, όπως αναφέρεται στο σχέδιο νόμου, ακόμα και για τις υποχρεωτικές ασφαλίσεις - να εξηγεί αναλυτικά και γραπτά ο διαμεσολαβητής για ποιο λόγο προτείνει αυτή την κάλυψη και για ποιο λόγο προτείνει αυτή την εταιρεία. Θεωρώ, ότι θα καταλήξει σε μια τυπική διαδικασία. Θα έπρεπε να περιορίζεται σε ειδικού τύπου συμβόλαια, δηλαδή σε αυτά για τα οποία ένας πελάτης δεσμεύεται για πολλά χρόνια, όπως είναι τα επενδυτικά και τα χρηματοοικονομικά και όχι στις τυπικές καλύψεις.

Το τρίτο είναι, ότι αν μια ασφαλιστική εταιρεία έχει μια πρακτορειακή εταιρεία δεν μπορεί να βάλει ένα στέλεχός της ως επικεφαλής μέσα στο Δ.Σ. αυτής της πρακτορειακής εταιρίας, όπως προβλέπει ο νόμος. Πρέπει να υπάρχει κάποιος που αναλαμβάνει τις ευθύνες, ο οποίος έχει πιστοποιηθεί. Δεν μπορεί να βάλει ένα στέλεχός της σε αυτή τη θέση.

Και το τελευταίο είναι ότι μέχρι τώρα προβλεπόταν, ότι για να κάνει ένας διαμεσολαβητής ανανέωση της άδειας του στο επιμελητήριο, είτε για να πάρει άδεια, έπρεπε να μη χρωστάει σε ασφαλιστικές εταιρείες. Τώρα αυτό καταργήθηκε. Δυσκολευόμαστε να καταλάβουμε, τι σκοπό εξυπηρετεί.

Ευχαριστώ.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Ευχαριστώ την κυρία Κυδώνη, διότι προχώρησε σε παρατηρήσεις επί του νομοσχεδίου και ήταν και σοβαρές.

Το λόγο έχει ο κ. Παοαδόγιαννης.

**ΧΡΗΣΤΟΣ ΠΑΠΑΔΟΓΙΑΝΝΗΣ (Πρόεδρος της Ομοσπονδίας Ασφαλιστικών Συλλόγων Ελλάδος):** Κύριε Πρόεδρε, ευχαριστούμε για την πρόσκληση εκ μέρους της Ομοσπονδίας Ασφαλιστικών Συλλόγων Ελλάδος. Θα είμαι σύντομος, μιλώντας για τον νόμο που αφορά την Ενσωμάτωση της Οδηγίας για την ασφαλιστική διαμεσολάβηση.

Εκείνο που απασχολεί έντονα τους ασφαλιστικούς υπαλλήλους είναι το άρθρο 29, παράγραφος 3, όπου προβλέπεται η ενημέρωση του πελάτη για τη φύση της αμοιβής, την οποία λαμβάνουν οι υπάλληλοι μιας ασφαλιστικής επιχειρήσεις σε σχέση με τη διανομή της ασφαλιστικής σύμβασης και αυτό είναι σωστό, όπως είναι σωστό και οτιδήποτε προβλέπει όσον αφορά την πιστοποίηση που πρέπει να έχουν οι ασφαλιστικοί υπάλληλοι, για να μπορούν να ασκούν το εν λόγω αντικείμενο.

Στην αιτιολογική έκθεση προβλέπεται μια σειρά καταργήσεων, όσον αφορά το καθεστώς πληρωμής των υπαλλήλων των ασφαλιστικών επιχειρήσεων με προμήθειες των άρθρων 19 του νόμου 1569/1985 και το δεύτερο εδαφίο της παραγράφου 3 του άρθρου 2 του Προεδρικού Διατάγματος 190/2006 και τη σχετική απόφαση του Δικαστηρίου της Ε.Ε., η οποία προέβλεπε την πιστοποίηση των ασφαλιστικών υπαλλήλων.

Νομίζουμε ότι δημιουργείται μια σύγχυση και χρειάζεται μία διευκρίνιση, όσον αφορά αυτό το θέμα, διότι ναι μεν προβλέπεται η αμοιβή των υπαλλήλων, αλλά από την άλλη μεριά καταργούνται οι διατάξεις που αφορούν στην αμοιβή των ασφαλιστικών υπαλλήλων και νομίζουμε, ότι αυτό θα πρέπει να διευκρινιστεί, ούτως ώστε να μη δημιουργήσει προβληματισμούς και προβλήματα στο μέλλον για μια αμοιβή από προμήθειες, η οποία πρέπει να ξέρετε σύμφωνα με τη νομοθεσία η οποία προβλέπεται θα καταργηθεί είχε ένα ανώτατο όριο της τάξεως των 5000 €, που θεωρούμε λογικό, ότι πρέπει να παραμείνει.

Όμως από την άλλη μεριά θεωρούμε, ότι πρέπει να υπάρξει μια διευκρίνιση στην εν λόγω διαδικασία και στην αιτιολογική έκθεση, που προβλέπει κάποια πράγματα, τα οποία θα πρέπει να διευκρινιστούν περαιτέρω. Ευχαριστώ.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):**  Το λόγο έχει ο κ. Γαβαλάκης.

**ΔΗΜΗΤΡΙΟΣ ΓΑΒΑΛΑΚΗΣ (Γενικός Γραμματέας του Επαγγελματικού Επιμελητηρίου Αθηνών):** Καλησπέρα σας, κύριε Πρόεδρε, κ. κ. βουλευτές, σας ευχαριστούμε θερμά για την πρόσκληση και τη δυνατότητα που μας δίνετε, να εκθέσουμε και εμείς τις απόψεις μας για το σχέδιο νόμου της Ενσωμάτωσης της Ευρωπαϊκής Οδηγίας.

Το Επαγγελματικό Επιμελητήριο της Αθήνας, το μεγαλύτερο επιμελητήριο της χώρας και εκπροσωπώντας πάνω από εκατό χιλιάδες επαγγελματίες, έχει στους κόλπους του και τους ασφαλιστικούς διαμεσολαβητές. Πάνω από τους μισούς από αυτούς είναι μέλη του Επαγγελματικού Επιμελητηρίου της Αθήνας, από όσους είναι εγγεγραμμένοι συνολικά στην Ελλάδα.

Έτσι, λοιπόν, παρακολουθήσαμε στενά -και εγώ είχα τη δυνατότητα να είμαι και στη Νομοπαρασκευαστική Επιτροπή του συγκεκριμένου σχεδίου νόμου- και θέλουμε να πούμε, ότι πραγματικά η Ενσωμάτωση της Οδηγίας γίνεται με ένα πολύ καλό τρόπο και γίνεται πολύ καλή δουλειά στο νομοπαρασκευαστικό -όπως προαναφέρθηκε- και επίσης, το κομμάτι που αφορά την εθνική νομοθεσία και τις τροποποιήσεις άρθρων της εθνικής νομοθεσίας κυρίως που αφορούσαν τα θέματα των δικαιωμάτων των ασφαλιστικών διαμεσολαβητών, νομίζω ότι αντιμετωπίστηκαν με τον καλύτερο δυνατό τρόπο και έτσι έδωσαν λύση σε θέματα που αφορούσαν τις αμοιβές των διαμεσολαβητών πάρα πολλά χρόνια εδώ και είκοσι - τριάντα χρόνια. Πιστεύω ότι έδωσαν μια δίκαιη λύση, γιατί δυστυχώς, είχαν παρατηρηθεί φαινόμενα μη σωστής συμπεριφοράς των ασφαλιστικών εταιρειών προς τους ασφαλιστικούς διαμεσολαβητές στα θέματα των συμβάσεων και των λειτουργιών τους.

Έτσι, λοιπόν, πιστεύω ότι πρέπει το σχέδιο νόμου στο συγκεκριμένο τομέα να ψηφισθεί ως έχει. Προφανώς, έχουμε διαφορετική προσέγγιση από την Ένωση Ασφαλιστικών Εταιρειών στα θέματα της καταγγελίας συμβάσεων, μιας και οι ασφαλιστικοί διαμεσολαβητές, οι οποίοι φεύγουν από μια εταιρεία πληρώνονται για ένα χρονικό διάστημα για την παραγωγή που παραμένει στην εταιρία. Κατά συνέπεια, θεωρούμε δική τη ρύθμιση και η οποία, απαντά σε πάγια αιτήματα του κλάδου μας.

Επίσης, στηρίζουμε απόλυτα τις θέσεις των σωματείων της διαμεσολάβησης, οι οποίες θα ακουστούν και από τον συνάδελφό σε λίγο και θέτουμε και δύο συγκεκριμένες παρατηρήσεις που θα βοηθήσουν την ήπια εναρμόνιση της αγοράς στο νέο πλαίσιο λειτουργίας.

Το πρώτο αφορά -νομίζω ότι το έθεσε σωστά η Ένωση Ασφαλιστικών Εταιρειών- την προσαρμογή της αγοράς στα νέα δεδομένα.

Το άρθρο 5, αφορά εθνική νομοθεσία και προτείνουμε να έχει μια μεταβατική περίοδο τριών μηνών, για να μπορέσει η αγορά να προσαρμοστεί συμβατικά σε όλες τις διαδικασίες που χρειάζεται.

Θεωρούμε από την άλλη ικανοποιητική τη μεταποιητική διάταξη για τα επιμελητήρια και θα μπορούσε ίσως να προστεθεί ένας μήνας παραπάνω για να τους δώσει τη δυνατότητα να προσαρμόσουν τα μητρώα τους.

Τέλος, πιστεύουμε ότι μια ετήσια υποχρέωση που έχει ο ασφαλιστικός μεσολαβητής να προσκομίζει το συμβόλαιο της αστικής του ευθύνης όντας υποχρεωτικό να έχει αυτό το συμβόλαιο στα επιμελητήρια, θα μπορούσε να βοηθηθεί -έχουμε καταθέσει σχετικό υπόμνημα- έχοντας την υποχρέωση οι ασφαλιστικές εταιρείες που παράγουν τα συγκεκριμένα συμβόλαια να ενημερώνουν τα κατά τόπους επιμελητήρια για τις ανανεώσεις αυτών των συμβολαίων. Αυτό θα βοηθούσε πάρα πολύ τη σωστή λειτουργία της αγοράς και την προστασία του καταναλωτή.

Συνολικά, θεωρούμε πολύ θετική τη δουλειά που έγινε, πολύ θετικό το νομοσχέδιο και προσβλέπουμε και στην βελτίωσή τους μέσα από τις συγκεκριμένες παρατηρήσεις. Σας ευχαριστώ πολύ και πάλι.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Το λόγο έχει ο κ. Τριμπόνιας.

**ΔΗΜΗΤΡΙΟΣ ΤΡΙΜΠΟΝΙΑΣ (Πρόεδρος της Ομοσπονδίας Τελωνείων Υπαλλήλων):** Θα κάνω μια σύντομη τοποθέτηση για τα θέματα κυρίως που αφορούν τον Τελωνειακό Κώδικα, γιατί οι προηγούμενοι ομιλητές με έχουν καλύψει όσον αφορά τα συνταξιοδοτικά.

Ειδικότερα, για το άρθρο 63, για την παράταση που χορηγείται. Θεωρούμε ότι είναι θετική, αλλά θα μπορούσε να επεκταθεί μέχρι 31/3/2019. Καθοριστική ημερομηνία για εμάς, γιατί σε αυτό το χρονικό διάστημα η Κυβέρνηση και το Υπουργείο Οικονομικών πρέπει να φέρει μια νομοθετική ρύθμιση που να τροποποιείται ριζικά το καθεστώς καταβολής του τέλους ταξινόμησης στα αυτοκίνητα, γιατί έχει αποδειχθεί ότι από 1/6/2016 που εφαρμόζεται και κυρίως τα τελευταία χρόνια, υπάρχει μια σημαντική απώλεια εσόδων και δημιουργεί πολλά προβλήματα και στο περιβάλλον, γιατί έχουμε μεγάλη αύξηση των αυτοκινήτων παλαιάς τεχνολογίας λόγω της απομείωσης των τιμών.

Θεωρούμε ότι πρέπει να ξεφύγουμε οριστικά και από τη φορολογητέα αξία και να πάμε σε αντικειμενικά κριτήρια, όπως είναι τα κυβικά, η ιπποδύναμη, οι ρύποι κυρίως στα πλαίσια προστασίας και του περιβάλλοντος, η απομείωση λόγω της παλαιότητας και η καταβολή των τελών ταξινόμησης που αντίστοιχων για όσα έρθουν έως 31/3/2019, να πάρει μια προσαύξηση τέσσερις μήνες αργότερα. Εκτιμώντας, ότι μέχρι 31/3 να έχουν λυθεί τα νομοθετικά θέματα.

Τώρα σχετικά με τη διακίνηση αιθυλικής αλκοόλης και των προϊόντων που συσχετίζονται. Θεωρούμε ότι πρέπει να υπάρξει μια αύξηση των προστίμων, αλλά θεωρούμε υπερβολικό το ποσό των 3000 ευρώ. Το πρόβλημα είναι με τα πρόστιμα είναι, ότι πρέπει να υπάρξει ένας εξορθολογισμός, γιατί οι περισσότεροι που παρεμβαίνουν και παρατυπούν δεν γνωρίζουν τις συνέπειες αυτών, με αποτέλεσμα να υπάρχει μια μεγάλη αδυναμία στη συνέχεια να εισπραχθούν και να ταλαιπωρείται ο πληθυσμός της χώρας και το θεωρώ καθ' υπέρβαση. Άρα, εμείς ζητάμε τη μείωση του προστίμου, τουλάχιστον, στα 1.500 ευρώ.

Επίσης, ένα κεφάλαιο που μας απασχολεί είναι το θέμα -το γνωρίζει και η κυρία Υπουργός- τις τροποποίησης του 159, το οποίο, είναι ένα μείζον θέμα. Περιμένουμε τις πρωτοβουλίες εκ μέρους σας, γιατί υπάρχουν πολλά προβλήματα λειτουργίας, πλέον, σε πολλές τελωνειακές μονάδες λόγω της υπερβολικότητας και λόγω των ακραίων διαστάσεων του νομού. Σας ευχαριστώ.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Το λόγο έχει ο κ. Λελεδάκης.

**ΠΑΝΑΓΙΩΤΗΣ ΛΕΛΕΔΑΚΗΣ (Εκπρόσωπος της Ένωσης Ασφαλιστικών Διαμεσολαβητών Ελλάδος - ΕΑΔΕ):** Ευχαριστώ πολύ για την πρόσκληση.

Έχει ήδη ειπωθεί σε ποιους νόμους αφορά το δεύτερο κομμάτι του νομοσχεδίου. Εκπροσωπούμε τους ασφαλιστικούς διαμεσολαβητές, που όλη η Ευρώπη εδώ και αρκετά χρόνια, τουλάχιστον 16, προσπαθεί να ρυθμίσει την ασφαλιστική αγορά, ώστε να λειτουργεί σωστά, γιατί θα παίξουν ένα πολύ σημαντικό ρόλο στην επόμενη μέρα της κοινωνίας, καθώς προστατεύουν τους πολίτες από τις όποιες ελλείψεις της κοινωνικής ασφάλισης συμπληρωματικά και προστατεύουν και τις επιχειρήσεις, όπου κάθε εταιρεία που σώζεται από ένα κίνδυνο που θα μπορούσε να την κλείσει, σώζονται φόροι, εισφορές, θέσεις εργασίας και τα λοιπά.

Σε σχέση με το νόμο, είμαστε γενικά ικανοποιημένοι, γιατί ρυθμίστηκαν, όπως είπε και ο κ. Γαβαλάκης, θέματα τα οποία είναι σημαντικά για τη διαμεσολάβηση, προστατεύεται το αδύναμο μέρος της σχέσης με τις ασφαλιστικές εταιρείες, ο εργαζόμενος ασφαλιστικός διαμεσολαβητής.

Έχουμε κάποιες παρατηρήσεις, οι οποίες έχουν να κάνουν με τις καταγγελίες σύμβασης. Έχουμε μια αντίθετη θέση, σχετικά με το θέμα της αποκλειστικότητας, γιατί μπορεί να χρησιμοποιηθεί, όχι πάντα, αλλά καταχρηστικά και άρα, με τη δικαιολογία ότι κάποιος παραβιάζει την αποκλειστικότητα, να του σταματήσουν τις προμήθειες.

Στο άρθρο 5, παράγραφος 3, επειδή ο ασφαλιστικός διαμεσολαβητής δημιουργεί προστιθέμενη αξία, καθώς προσπαθεί να εκπαιδεύσει το μυαλό του καταναλωτή και του επιχειρηματία να προστατευτεί από κινδύνους, θα θέλαμε να μπορεί αυτή η προστιθέμενη αξία τουλάχιστον σε περίπτωση οικειοθελούς αποχώρησης, που πολλές φορές δυστυχώς μπορεί να οδηγηθεί εκεί, να καταβάλλεται για τουλάχιστον δύο έτη, σε περίπτωση που η σύμβαση λύθηκε με πρωτοβουλία του διαμεσολαβητή.

Επίσης, μια μικρή λεπτομέρεια, σε περίπτωση μόνιμης ανικανότητας σύνταξης και θανάτου να αναφέρεται ως αποζημίωση και όχι ως ποσό προμηθειών, γιατί εκεί θα υπάρχει πρόβλημα, πώς ακριβώς αυτό θα περνάει στη φορολογία.

Στο άρθρο 5, παράγραφος 5, σχετικά με τον ειδικό κλάδο των μεσιτών ασφαλίσεων. Έχει περιοριστεί η δυνατότητά τους, που υπήρχε και υπάρχει σε όλη την Ευρώπη, να μπορούν να εκδίδουν αυτό που λέγεται cover note, δηλαδή να μπορούν να εκδίδουν πιστοποιητικό ασφάλισης μέχρι να βγει το συμβόλαιο για να μπορεί να είναι άμεση η κάλυψη ενός κινδύνου και το περιορίζει πια μόνο στους μεγάλους κινδύνους. Κάτι που ξέρω ότι συμφωνεί και η Ένωση Ασφαλιστικών Εταιρειών είναι να μπορούν να εκδίδουν το cover note σε όλους τους κινδύνους, για να μπορούν να δίνουν άμεση κάλυψη σε ένα γεγονός, το οποίο θα συμβεί.

Στην παράγραφο 7, νομίζω ότι πάλι έχουμε τη συμφωνία της Ένωσης Ασφαλιστικών Εταιρειών, ότι ο μεσίτης και ο πράκτορας να μπορούν τουλάχιστον να συνεργάζονται με αμοιβή σύστασης, αν μη τι άλλο, για να μπορούν να τοποθετούνται κίνδυνοι, που ένας πράκτορας δεν μπορεί να έχει την εξειδικευμένη γνώση να τοποθετήσει και να μπορούν να υπάρχει μια αμοιβή μεταξύ τους.

Έχουμε στείλει το υπόμνημα μας ηλεκτρονικά και θα θέλαμε να τύχει της προσοχής σας, διότι θέλουμε οπωσδήποτε να προστατεύσουμε το διαμεσολαβητή, ο οποίος είναι το αδύναμο μέρος των εργαζομένων στο κομμάτι αυτό και να του δώσουμε προστιθέμενη αξία να βοηθήσει την κοινωνία να είναι πιο ασφαλής.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Ολοκληρώθηκαν οι τοποθετήσεις των εκπροσώπων των φορέων.

Εισερχόμαστε στη διαδικασία των ερωτήσεων.

Το λόγο έχει ο κ. Κουτσούκος.

**ΓΙΑΝΝΗΣ ΚΟΥΤΣΟΥΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Πρώτα απ' όλα, θέλω να ευχαριστήσω τους εκπροσώπους της ασφαλιστικής αγοράς, τους διαμεσολαβητές, γιατί προσπάθησαν να μας φωτίσουν, καθώς ο κατεπείγων χαρακτήρας του νομοσχεδίου δεν μας δίνει τη δυνατότητα να εισχωρήσουμε πολύ στα άρθρα. Επειδή και η δική μας στάση στα άρθρα θα καθοριστεί από την αποδοχή ή όχι των προτάσεων που κάνατε, θα σας παρακαλούσα να τα καταθέσετε γραπτά στην κυρία Υπουργό, να τα δώσετε και σε μας και θα την παρακαλούσα να τοποθετηθεί αύριο σε αυτά.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Κύριε Κουτσούκο, όμως γνωρίζουμε όλοι τα πρακτικά ολοκληρώνονται δύο ώρες μετά τη λήξη της συνεδρίασης. Θα υπάρξει πρόνοια προκειμένου αύριο το πρωί να είμαστε έτοιμοι πραγματικά να επισπεύσουμε την απομαγνητοφώνηση.

**ΓΙΑΝΝΗΣ ΚΟΥΤΣΟΥΚΟΣ (Ειδικός Αγορητής της Δημοκρατικής Συμπαράταξης -ΠΑ.ΣΟ.Κ.- ΔΗΜ.ΑΡ.):** Προχωρώ τώρα στον εκπρόσωπο της ΟΤΥΕ, τον κ. Τριμπόνια.

Κύριε Τριμπόνια αναφερθήκατε σ' αυτή την διάταξη του άρθρου 159 για την οποίαν πολλές φορές έχουμε πει στην Ολομέλεια ότι δεν επιτρέπεται να υπάρχει διάκριση μεταξύ του πειθαρχικού όλων των άλλων υπαλλήλων και των τελωνειακών. Θυμίζω ότι η κυβέρνηση το πειθαρχικό των δημοσίων υπαλλήλων το έχει αναπροσαρμόσει.

Ποια είναι η απάντηση της Υπουργού που δεν εναρμονίζεται το άρθρο 159 με το γενικό πειθαρχικό των δημοσίων υπαλλήλων. Μπορείτε να μας δώσετε μια εξήγηση;

Και έρχομαι τώρα στους εκπροσώπους των εργαζομένων. Κύριε Πρόεδρε, με συγχωρείτε που αντέδρασα προηγουμένως, δεν μου αρέσει αυτή η εικόνα, θέλω να σας θυμίσω ότι παρόμοιο περιστατικό είχε συμβεί όταν διαμαρτυρήθηκε ο εκπρόσωπος των εργαζομένων του καζίνο της Πάρνηθας και τον απελάσατε από την αίθουσα. Νομίζω ότι δεν είναι καλή πρακτική.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Με συγχωρείτε, κύριε Κουτσούκο, πολλοί συνάδελφοί, από άλλα κόμματα, όχι από το ΣΥΡΙΖΑ μου είπαν πολύ καλά έκανες γιατί θυμόσαστε πολύ καλά πως σηκώθηκε πάνω και φώναζε και απειλούσε κ.τ.λ..

**ΓΙΑΝΝΗΣ ΚΟΥΤΣΟΥΚΟΣ (Ειδικός Αγορητής της Δημοκρατικής Συμπαράταξης -ΠΑ.ΣΟ.Κ.- ΔΗΜ.ΑΡ.)::** Εγώ δεν συμφωνώ με τις απειλές.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Πώς θα γίνει; Πρέπει να προχωρήσουμε στη διαδικασία.

**ΓΙΑΝΝΗΣ ΚΟΥΤΣΟΥΚΟΣ (Ειδικός Αγορητής της Δημοκρατικής Συμπαράταξης -ΠΑ.ΣΟ.Κ.- ΔΗΜ.ΑΡ.):** Όμως πρέπει να μάθουμε να ακούμε. Και σας ενημερώνω κύριε Πρόεδρε με τη θεσμική σας ιδιότητα ότι ο Υπουργός Οικονομικών προ ολίγων ωρών διέπραξε ένα μεγάλο ατόπημα. Έφερε τις διατάξεις για τα καζίνο κατευθείαν στην Ολομέλεια με τροπολογία και όχι στην Επιτροπή μας να γίνει συζήτηση, για να καλέσουμε την Επιτροπή Παιγνίων να μας πει τι παίζεται πίσω από αυτούς τους διαγωνισμούς που στήνει. Άρα λοιπόν, αν διαμαρτυρηθεί αύριο κανένας γι' αυτό, να μην είστε τόσο αυστηρός.

Κατά συνέπεια, κ. Γεωργακόπουλε και κ. Μπράτη καταλάβαμε πολύ καλά τις απόψεις σας και του κ. Κουμπούρη που εξέφρασε μια πολιτική άποψη που τα βλέπει όλα ίδια, αλλά δεν είναι ίδια τα νούμερα δυστυχώς.

Εγώ θα ήθελα να πω στον κ. Μπράτη, αυτό το παράδειγμα που κατέθεσε και για το οποίο προκλήθηκε η αντίδραση των συναδέλφων του ΣΥΡΙΖΑ, για να μην έχουμε τέτοιου είδους αντεγκλήσεις να το πάρει ο Υπουργός, είναι αυτό που του είπα το πρωί και να μας απαντήσει.

Και να μας δώσετε κύριε Υπουργέ, όπως είπα και το πρωί και τους επανυπολογισμούς των συντάξεων, όπως είστε υποχρεωμένοι από τον νόμο για να μην έχουμε αντεγκλήσεις. Να μαλώσουμε για τα πολιτικά, αλλά να ξέρουμε τι λένε οι αριθμοί.

Ευχαριστώ.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Κύριε Κουτσούκο, φιλική ενημέρωση, δεν θέλω να αρπαχτούμε, όπως ξέρετε εσείς καλύτερα από μένα, όταν καταθέτει κάποιος είτε βουλευτής, είτε φιλοξενούμενος, να το πω έτσι, κάτι, έρχεται στον Πρόεδρο το υπογραφεί και διαμοιράζεται μετά στους βουλευτές και τα λοιπά.

Ο κ. Μπράτης έκανε αυτό που έκανε, δεν θέλω να το πω ατόπημα τώρα για να μην οξύνω το κλίμα, που πέρασε μετά στους βουλευτές του ΣΥΡΙΖΑ και μοίραζε κάτι το οποίο δεν το είχε καταθέσει καν απ' ό,τι κατάλαβα και δημιουργήθηκε φασαρία. Αυτό θέλησα να προστατέψω. Δεν του αφαίρεσα τον λόγο, ούτε έγινε κάτι άλλο.

Τον λόγο έχει, η κ. Μεγαλοοικονόμου.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κ. Πρόεδρε.

Θα ήθελα να ρωτήσω τους φορείς των ασφαλιστικών εταιριών. Αυτή η παρούσα Οδηγία θεωρείται ότι είναι σημαντική κατά την διανομή των ασφαλιστικών προϊόντων να υπάρχουν οι ίδιοι κανόνες, ισότιμοι κανόνες ανταγωνισμού; Και αν οι ασφαλιστικές εταιρείες που πουλούν απευθείας ασφαλιστικά προϊόντα δεν θα πρέπει να έχουν τις ίδιες υποχρεώσεις ενημέρωσης έναντι των καταναλωτών, όπως έχουν και οι ασφαλιστικοί διαμεσολαβητές;

Βοηθάει να έχουν μεγαλύτερη προστασία οι καταναλωτές, γιατί θυμόμαστε τι είχε συμβεί κατά το παρελθόν, όπως ήταν και η Ασπίς και λοιπά, με τις διάφορες ασφαλιστικές εταιρείες. Αυτό. Αν το βλέπετε ότι είναι θετικό προς τον καταναλωτή.

Ευχαριστώ.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Το λόγο έχει ο κ Αϊβατίδης.

**ΙΩΑΝΝΗΣ ΑΪΒΑΤΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή):** Ευχαριστώ, κύριε Πρόεδρε. Θα ήθελα να κάνω μία ερώτηση και μία παρατήρηση.

Η ερώτηση αφορά στο θέμα των ιδιωτικών ασφαλίσεων και θα ήθελα να ρωτήσω τον εκπρόσωπο των ασφαλιστικών συμβούλων, αν φρονεί πως μέσω της εναρμόνισης της ελληνικής νομοθεσίας με τη συγκεκριμένη Οδηγία της Ευρωπαϊκής Ένωσης υπάρχει μία μετατόπιση της ασφάλισης από την κοινωνική δημόσια ασφάλιση προς την ιδιωτική. Αυτό έχουμε εμείς, ως Χρυσή Αυγή, διαγνώσει μέσω του συγκεκριμένου σχεδίου νόμου και της συγκεκριμένης Οδηγίας. Αυτό ήταν το ερώτημα.

Η παρατήρηση, κύριε Πρόεδρε, αφορά στο συμβάν που προηγήθηκε. Δεν μου επιτρέπεται να σας κάνω υπόδειξη, όμως, παρατήρησα ότι είχε κατατεθεί το συγκεκριμένο έγγραφο και υπήρξε μία, αν θέλετε, μορφή οχλαγωγίας και αντιδράσεων από αυτά που είπε ο κύριος Μπράτης, με τον οποίο, αν δεν κάνω λάθος, ιδεολογικά δεν έχουμε καμία ταύτιση. Υπήρξε, λοιπόν, μία πρόκληση και, θα έλεγα, ότι με τη δικιά σας παρέμβαση, κύριε Πρόεδρε, το περιβάλλον της Βουλής για τον προσκεκλημένο, αλλά γενικότερα για τους προσκεκλημένους, κατέστη αφιλόξενο, έως και εχθρικό, Ως εκ τούτου, νομίζω ότι με κάποιες εξηγήσεις, όμως, με αληθή βάση, θα πρέπει το συγκεκριμένο θέμα να λήξει.

Ευχαριστώ.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Παρακαλώ τους κυρίους και τις κυρίες που δέχτηκαν ερωτήσεις να απαντήσουν.

Ο κύριος Λελεδάκης έχει το λόγο.

**ΠΑΝΑΓΙΩΤΗΣ ΛΕΛΕΔΑΚΗΣ (Πρόεδρος ΕΑΔΕ):** Να απαντήσω στο ερώτημα της κυρίας Μεγαλοοικονόμου ότι προφανώς πιστεύουμε ότι πρέπει να υπάρχουν ακριβώς οι ίδιες προϋποθέσεις σε όλες τις μορφές ασφαλίσεων και εδώ θα εκφράσω λίγο και μία διαφορετική άποψη με την Ένωση ότι θεωρούμε ότι η συμβουλή είναι απαραίτητη, γιατί ένα ασφαλιστήριο συμβόλαιο δεν είναι ένα προϊόν, είναι όροι συμβολαίων, που καλύπτουν πράγματα, τα οποία για την κοινωνία είναι πολύ σημαντικά. Όπως ακόμα και το απλό αυτοκίνητο που εμείς λέμε στον κλάδο μας, είναι όροι συμβολαίων που μπορεί να προκαλέσουν μια ζημιά εκατομμυρίων παρόλα αυτά ή μπορεί να αφαιρεθούν ζωές, το σπίτι του ανθρώπου, η επιχείρηση του. Άρα, σίγουρα χρειάζεται να επιλέξει σωστά, μετά από συμβουλή. Άρα θεωρούμε ότι ναι πρέπει να υπάρχουν όλες οι προϋποθέσεις οι ίδιες.

Να απαντήσω και στο άλλο ερώτημα σχετικά με το αν αλλάζει, αν μετατοπίζεται προς την κοινωνική ασφάλιση. Θεωρούμε πως δεν αλλάζει το τοπίο έτσι κι αλλιώς. Αυτό που προσπαθεί η Ευρωπαϊκή Ένωση και η εθνική νομοθεσία είναι να προστατεύσει τον καταναλωτή ουσιαστικά και αυτό που εμείς υποστηρίζουμε πάντα είναι ότι δεν είναι όλοι οι κλάδοι ανταγωνιστικοί της κοινωνικής ασφάλισης, είναι μόνο ο κλάδος ο ζωικός, ο οποίος κοιτάει να συμπληρώσει οποία κενά δημιουργούνται και να δημιουργήσει προϋποθέσεις ποιοτικής ζωής σε έναν άνθρωπο, αλλά υπάρχουν και άλλοι κλάδοι που δεν έχουν καμία διασταύρωση, όπως παραδείγματος χάρη το σπίτι του, η επιχείρηση του, όπου ουσιαστικά αν προστατευτούν ορθά, προστατεύεται όλος ο κύκλος της οικονομίας και η κοινωνία. Οπότε θεωρούμε ότι συμπληρωματικός είναι ο ρόλος σε κάποιες περιπτώσεις και θεωρούμε ότι είναι πάρα πολύ σημαντικός για την επόμενη μέρα της οικονομίας και της κοινωνίας.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Ο κ. Τριμπόνιας έχει το λόγο.

**ΔΗΜΗΤΡΙΟΣ ΤΡΙΜΠΟΝΙΑΣ (Πρόεδρος της Ομοσπονδίας Τελωνειακών Υπαλλήλων Ελλάδος (ΟΤΥΕ)):** Ευχαριστώ τον κ. Κουτσούκο. Εγώ δεν μπορώ να απαντήσω για λογαριασμό της κυρίας Υφυπουργού.

Από κει και πέρα, όμως, εμείς ως Ομοσπονδία έχουμε μία μακροχρόνια προσπάθεια καταθέσει, γιατί αυτή η διάταξη πρέπει να καταργηθεί το συντομότερο δυνατόν, γιατί θέτει τους τελωνειακούς υπαλλήλους σε υπέρμετρα δυσμενή θέση συγκριτικά με τους άλλους δημοσίους υπαλλήλους, εισάγοντας κυρίως εξοντωτικά μέτρα για αδικήματα που σύμφωνα με το υπαλληλικό κώδικα και το ποινικό κώδικα τυγχάνουν ηπιότερης μεταχείρισης. Εξάλλου δεν λαμβάνει υπόψη το κριτήριο της αθωότητας.

Θέλω να σας αναφέρω δύο παραδείγματα, ενδεικτικά, για το τι συνέπειες υπάρχουν. Για παράδειγμα, ένας διερχόμενος πολίτης μπορεί να φέρει ένα κιλό τυρί και να τεθεί σε δυνητική αργία, γιατί δεν έκανε έλεγχο, ο υπάλληλος ο οποίος ήταν εκεί. Ο έλεγχος ξέρετε είναι δειγματοληπτικός και είναι αδύνατον όλοι οι διερχόμενοι τουρίστες – πολίτες – επιβάτες, να περνάνε από έλεγχο και αυτή η ταλαιπωρία να διαρκέσει πάρα πολλά χρόνια, γι' αυτό εμείς ζητάμε, τουλάχιστον, μια τροποποίηση που να δίνει λύση στα αδικήματα τα οποία δεν έχουν υψηλό δασμό- φορολογικό ενδιαφέρον. Ευχαριστώ.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Το λόγο έχει η κυρία Αντωνάκη.

**ΜΑΡΓΑΡΙΤΑ ΑΝΤΩΝΑΚΗ – ΚΥΔΩΝΗ (Γενική Διευθύντρια της Ένωσης Ασφαλιστικών Εταιριών Ελλάδος):** Ευχαριστώ, απαντώ στην ερώτηση, της κυρίας Βουλευτού, τρία θέματα έθεσε, το ένα αφορά στο το αν υπάρχει πραγματικά ίδια μεταχείριση απ' όλα τα δίκτυα και εδώ θα έλεγα ότι αυτό είναι η καρδιά αυτής της Οδηγίας. Αυτή η Οδηγία, το καινούργιο που έφερε και το οποίο τώρα γίνεται μέρος της εθνικής νομοθεσίας, είναι ότι ο ασφαλισμένος δικαιούται ακριβώς της ίδιας ενημέρωσης και προστασίας, ασχέτως του ποιος μεσολάβησε για να φτάσει να είναι ασφαλισμένος. Γι' αυτό και αναφέρεται στον όρο «διανομή», που είναι ευρύτερος από τον όρο «διαμεσολάβηση» που ίσχυε έως τώρα.

Επομένως όλες οι διατάξεις κατατείνουν σε αυτό, απ' όπου και αν έχεις πάρει το συμβόλαιο, η προστασία που έχεις και η ενημέρωση που έχεις και η πληροφόρηση που έχεις είναι ο ίδιος. Αυτό είναι η καρδιά αυτής της Οδηγίας, το δεύτερο, το θέμα της συμβουλής. Σας είπα εξαρχής ότι δεν πρόκειται να επιμείνουμε για κάτι, απλώς θεωρούμε ότι είναι μια διάταξη υπερβολική, η οποία στην πράξη θα καταστεί σε πολλές περιπτώσεις τυπολατρική. Εξάλλου, γι' αυτό η Οδηγία προέβλεψε ότι τα κράτη μέλη μπορούν να ορίσουν, σε ποια προϊόντα έχει νόημα αυτή η ενημέρωση και δεν ξέρω, εάν έχει νόημα να πρέπει να πείσουμε κάποιον ό,τι πρέπει να ασφαλίσει το αυτοκίνητό του.

Εάν είμαστε χώρα που πρέπει να τον πείσουμε, τότε καλώς έχει πει, αλλά δεν έχουμε και κάποιο ειδικό θέμα που να μας πειράζει. Το τρίτο θέμα, είναι ότι η Οδηγία αυτή, δεν αναφέρεται ιδιαίτερα, ούτε μπαίνει το θέμα κοινωνικής και ιδιωτικής, δεν έχει δηλαδή διατάξεις οι οποίες μας προβληματίζουν γύρω από την διάκριση των δύο διαφορετικών καθεστώτων, τα οποία εξάλλου εμείς πάντα λέμε ότι θέλουμε να είμαστε συμπληρωματικοί της κοινωνικής ασφάλισης, όταν μιλάμε βεβαίως για ασφαλίσεις προσώπων και υγείας. Γιατί όταν ομιλούμε για γενικές ασφάλειες, για περιουσία, για αυτοκίνητο, για επαγγελματικές ευθύνες, εκεί, αυτό το θέμα, απλώς δεν τίθεται. Ευχαριστώ.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Το λόγο έχει ο κ. Γαβαλάκης.

**ΔΗΜΗΤΡΙΟΣ ΓΑΒΑΛΑΚΗΣ (Γενικός Γραμματέας του Επαγγελματικού Επιμελητηρίου Αθηνών):** Πολύ γρήγορα, γιατί νομίζω ότι καλύφθηκα σε πολύ μεγάλο βαθμό. Προφανώς, υπάρχουν ίσοι κανόνες, υπάρχει απαίτηση ασφαλιστικής διαμεσολάβησης, προέρχεται από την Ευρώπη και οφείλω να ομολογήσουμε ό,τι στην εθνική νομοθεσία μπήκαν και κάποιες διατάξεις επιπλέον, που βοηθούν ακόμη περισσότερο τους ίσους κανόνες και γι' αυτό εμείς φυσικό είναι ό,τι βλέπουμε θετικά την υποχρέωση της συμβουλής για τους περισσότερους προφανείς κλάδους, για τους λόγους που αναφέρθηκαν και θεωρούμε ότι αντίστοιχα και ακόμη και η προστασία των εμπορικών δικαιωμάτων των διαμεσολαβητών, βοηθούν στην σωστή λειτουργία της αγοράς και πρέπει να τηρούνται.

Βέβαια, συμφωνώ απολύτως ότι το συγκεκριμένο νομοσχέδιο, δεν αγγίζει θέματα ισορροπιών κοινωνικής ή δημόσιας ασφάλισης, αγγίζει απλά κανόνες και λειτουργίες της διανομής των ασφαλιστικών συμβολαίων. Σας ευχαριστώ.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Ευχαριστώ, ο κ. Μπράτης, έχει το λόγο.

**ΔΗΜΗΤΡΙΟΣ ΜΠΡΑΤΗΣ (Αντιπρόεδρος της Ανώτατης Διοίκησης Ενώσεων Δημοσίων Υπαλλήλων (ΑΔΕΔΥ)):** Καταρχάς να πω, κύριε Πρόεδρε, ότι έχω έρθει πολλές φορές την Βουλή και δεν συνηθίζω ποτέ να δημιουργώ ούτε εντάσεις, ούτε κανένα επεισόδιο. Διακόπηκα από κάτω ό,τι ήταν να δώσω, τα έδωσα στα Πρακτικά της Βουλής και μάλιστα ειπώθηκε από κάτω πως λέω ψέματα με το συγκεκριμένο παράδειγμα. Εγώ ξανά προκαλώ, με το παράδειγμα που έχω με την υπογραφή μου, στα 35 χρόνια υπηρεσίας, ένας συνάδελφος στο Δημόσιο, Πανεπιστημιακής Εκπαίδευσης, σε σχέση με παλαιές διατάξεις, έχει σήμερα από 1/1/2019, αν βγει στη σύνταξη, με έναν που βγήκε το 2015, μείον 330 ευρώ, μείωση στην κύρια σύνταξη.

Το έδωσα και δεν δέχομαι επ΄ αυτού, να μου λέει κανείς ότι λέω ψέματα.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Κύριε Μπράτη, με συγχωρείται, να σας διακόψω ένα λεπτό. Εγώ, το είπα και απαντώντας στον κ. Κουτσούκο, ότι εδώ στο έδρανο σας, καταθέσατε και που το πήρα εγώ, εκεί όμως κατεβαίνοντας δώσατε άλλο χαρτί και εκεί έγινε η φασαρία.

 **ΔΗΜΗΤΡΙΟΣ ΜΠΡΑΤΗΣ (Αντιπρόεδρος της Ανώτατης Διοίκησης Ενώσεων Δημοσίων Υπαλλήλων (ΑΔΕΔΥ)):** Δεν έδωσε άλλο, έδωσα το ίδιο.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Έληξε το θέμα, όχι, είναι διαφορετικό.

**ΔΗΜΗΤΡΙΟΣ ΜΠΡΑΤΗΣ (Αντιπρόεδρος της Ανώτατης Διοίκησης Ενώσεων Δημοσίων Υπαλλήλων (ΑΔΕΔΥ)):** Εν πάση περιπτώσει, γνωριζόμαστε όλοι.

Εγώ λέω ότι η διαφορά αυτή προκύπτει, κύριε Πρόεδρε και κατέθεσα, μάλιστα και στοιχεία. Εδώ υπάρχουν τα στοιχεία του συναδέλφου. Μάλιστα, ήταν συνδικαλιστής, η σύνταξη του οποίου ήταν 1.315 ευρώ και είναι σήμερα 1.315 ευρώ. Αυτός, λοιπόν, στην πορεία, αν βγει σήμερα με το νέο νόμο, θα πάρει 985 ευρώ. Τι δεν βλέπετε, δηλαδή; Τη διαφορά των 330 ευρώ;

Και προφανώς, η ΑΔΕΔΥ συμφωνεί με το άρθρο 1, με το οποίο καταργείται ο νόμος που προέβλεπε ότι θα κρατηθεί στους παλαιούς ασφαλισμένους η προσωπική διαφορά. Προφανώς και είναι μια θετική διάταξη.

Το ότι όμως ο κ. Υπουργός τριχοτομεί το Ασφαλιστικό Σύστημα σε όσους βγήκαν στη σύνταξη μέχρι 12/5/2016, σε αυτούς που βγήκαν από 13/5/2016 μέχρι 31/12/2018 και σε αυτούς που βγαίνουν μετά, πείτε μου τι στοιχεία ισότητας έχει αυτό, όταν θα παρατηρηθεί το φαινόμενο κάποιος που βγήκε στη σύνταξη στις 13/5/2016, με έναν που βγήκε στις 12/5/ 2016, να έχουν 300 ευρώ διαφορά στην κύρια σύνταξη;

Ή, θα παρατηρηθεί το φαινόμενο, συνάδελφος με 40 χρόνια υπηρεσίας να παίρνει λιγότερα χρήματα στη σύνταξη, από κάποιον που έχει 30 χρόνια υπηρεσίας και αυτό γιατί η εθνική σύνταξη είναι ίδια για όλους μέχρι τα 20 χρόνια υπηρεσίας.

Στη δε ανταποδοτική, να σας πω στο παράδειγμα του συναδέλφου, ότι άλλος συνάδελφος με 25 χρόνια υπηρεσίας σε σχέση με αυτόν με τα 40 χρόνια υπηρεσίας, η τελική διαφορά στη σύνταξη είναι περίπου 100 με 120 ευρώ.

Και όλα αυτά, κύριε Πρόεδρε, -το είπα και πριν- προέρχονται από τα εξευτελιστικά ποσοστά αναπλήρωσης που έχει ο νόμος Κατρούγκαλου. Προσέξτε, το είπα και πριν.

Στα 40 χρόνια δίνει 43,8% πτώση σύνταξης, όταν οι προηγούμενοι νόμοι – οι μνημονιακοί, ο ν. 3833, ο ν. 3863 και ο ν. 3865 -, και ζητούσαμε να καταργηθούν και όλοι οι κυβερνητικοί τότε Βουλευτές, ήταν μαζί μας, έδιναν ποσοστά αναπλήρωσης 60%, στα 40 χρόνια. Έδιναν 60% και μάλιστα δεν υπολόγιζαν όλη τη σύνταξη στο σύνολο του εργασιακού βίου. Υπολόγιζαν έως το 2007, όπως είναι το παράδειγμα που κατέθεσα, στο 80% του βασικού μισθού. Απ' το 2007 έως στο 2013 στο 70% και από το 2013 και μετά, με τις νέες διατάξεις.

Το ξαναλέω για άλλη μια φορά, ότι η διάταξηγια τη μη περικοπή των συντάξεων των παλαιών συνταξιούχων είναι θετική. Το νόμο αυτό εμείς, κύριε Πρόεδρε, τον χαρακτηρίζουμε «νόμο-σφαγείο», «νόμο-έκτρωμα» και πρέπει να καταργηθεί.

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):** Το λόγο έχει ο κ. Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Κοινωνικής Ασφάλισης):** Ευχαριστώ, κύριε Πρόεδρε.

Πολύ σύντομα. Δε θα αναπτύξω την κεντρική ομιλία μου τώρα, αλλά για να μη δημιουργούνται εντυπώσεις, που οι εφημερίδες, αύριο, θα έχουν ως τίτλους, όπως θα θέλει ο εκπρόσωπος της ΑΔΕΔΥ να έχουν.

Ήδη μίλησε, καταλήγοντας στην ομιλία του, για δύο νόμους, οι οποίοι δεν ίσχυσαν ποτέ. Καμία διάταξη του ν. 3863 δεν εφαρμόστηκε. Και επικαλείται ένα νόμο, που έγινε το 2010 και ο οποίος δεν εφαρμόστηκε, για να μας πει ότι εκείνος ο νόμος έδινε καλύτερες συντάξεις, λησμονώντας το. Γι' αυτό είπα ότι ήταν παραπληροφόρηση και διαστρέβλωση. Αποκρύπτοντας, λοιπόν, τις περικοπές που έγιναν στη συνέχεια.

**ΔΗΜΗΤΡΙΟΣ ΜΠΡΑΤΗΣ (Αντιπρόεδρος της Ανώτατης Διοίκησης Ενώσεων Δημοσίων Υπαλλήλων (ΑΔΕΔΥ)):** *(ομιλεί εκτός μικροφώνου)*

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Κοινωνικής Ασφάλισης):** Δεν θα συζητήσουμε μαζί, κύριε Μπράτη, αναφέρομαι στο Σώμα, δεν γίνεται διάλογος. Έγινε μια συζήτηση, ακούσαμε και εγώ δίνω μερικές διευκρινίσεις αναγκαίες, ώστε ο ελληνικός λαός να μην παραπληροφορείται.

Και θα έχω μεγάλη χαρά όταν οι Οργανώσεις δημοσίων υπαλλήλων εργαζομένων και οι συνταξιουχικές Οργανώσεις αναλύσουν την πρόταση για το ασφαλιστικό, που η Αξιωματική Αντιπολίτευση, τον Δεκέμβριο του 2017, συνέταξε και προορίζει για τους συμπολίτες μας. Να μας πείτε εκεί τι θα γίνει και για ποιες περικοπές συντάξεων θα μιλάμε, αν εφαρμοστεί το πρόγραμμα της Ν.Δ.. Όταν θα μελετήσετε και αυτό, θα κάτσουμε να τα βάλουμε κάτω και τα δύο μαζί και να δούμε τι είναι άξιο προστασίας και τι είναι ανάξιο καταδίκης και αποτροπής.

Αλλά δεν άκουσα ποτέ, τίποτα, από την ΑΔΕΔΥ, ούτε από την ΓΣΕΕ! Ελπίζω οι οργανώσεις των συνταξιούχων να κάνουν μια τέτοια ανάλυση γιατί έχουν άμεσο θέμα, είναι ήδη συνταξιούχοι και δε θα θέλουν να πάθουν ένα τέτοιο κακό.

Για να βάλουμε τα πράγματα στη θέση τους, λοιπόν, θα συγκρίνουμε ίδια δεδομένα, όχι άλλα! Δεν θα επιλέγουμε κάτι όπως ας πούμε για την περίπτωση του παραδείγματος που παρουσίασε η ΑΔΕΔΥ, που επικαλείται το επίδομα τέκνου. Το επίδομα τέκνου χορηγείται, πλέον, από το σύστημα πρόνοιας, όπως και τα επιδόματα. Δεν μπορεί να μας βάζει ένα επίδομα το οποίο πια δεν χορηγείται με τον τρόπο που χορηγούνταν παλιά! Πρέπει να δούμε ίδιες περιπτώσεις. Ας συγκρίνουμε μια σύνταξη κάποιου που δεν έχει επίδομα τέκνου. Άλλωστε, το επίδομα τέκνου έχει περιορισμένη χρονική διάρκεια προσδιορισμένη με την ενηλικίωση του παιδιού που θα είναι 18 ή 24 ετών, ανάλογα με το εάν σπουδάσει.

Μη δημιουργούμε, λοιπόν, τέτοιες εντυπώσεις, διότι, πράγματι, υπάρχει στο παράδειγμα αυτό μια διαφορά περίπου 103 €. Είναι αλήθεια, αλλά αυτή είναι, δεν είναι 480 € και υπάρχει σχετική ανάλυση από τις αρμόδιες υπηρεσίες του Υπουργείου. Δεν επιδίωξα εγώ να φτιάξω ένα παράδειγμα στα δικά μου μέτρα. Οι υπηρεσίες του Υπουργείου έχουν μελετήσει ακριβώς το παράδειγμα αυτό της ΑΔΕΔΥ και βγάζουν αυτό το συμπέρασμα. Δεν θα το αναλύσω άλλο.

Θα πω, όμως, πώς εξηγείτε να βγαίνουν καθημερινά τα φύλλα των εφημερίδων τα γνωστά και να λένε ότι αδικούνται οι παλιοί συνταξιούχοι, διότι προκύπτουν αυξήσεις στους νέους συνταξιούχους; Δεν το έχετε ακούσει αυτό; Εσείς πώς το εξηγείτε; Πώς εξηγείτε το γεγονός ότι 620.000 από τους παλιούς συνταξιούχους θα πάρουν αύξηση; Λογικά δε σημαίνει ότι το σύστημα δίνει και αυξήσεις; Να τα πείτε αυτά σε εργαζόμενους οι οποίοι θα πάρουν αυξημένες συντάξεις σε σχέση με τις παλιές, να το δηλώσετε ευθαρσώς ότι είστε εναντίον αυτής της χορήγησης αυξήσεων, να το πείτε όμως, να το πείτε να δούμε μετά που θα κρύβεσθε όσοι έχετε τέτοια αντίληψη και να πείτε ότι δεν πρέπει να υπάρχει ένα σύστημα δικαιοσύνης, όπως αυτό που δίνει ανταποδοτικά εκείνη τη σύνταξη που αντιστοιχεί στις εισφορές που καταβλήθηκαν, γιατί αυτό συμβαίνει!

 **ΓΕΩΡΓΙΟΣ ΒΛΑΧΟΣ (Εισηγητής της Ν.Δ.) (**εκτός μικροφώνου): Τι γίνεται τώρα; Απαντάτε στους φορείς;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης)**: Δεν μιλάω στον εκπρόσωπο της ΑΔΕΔΥ! Κύριε Μπούρα, μιλάω για τις αυριανές εφημερίδες που θα πιάσουν το θέμα!

**ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών)**: Κύριε Βλάχο, οι Υπουργοί, όπως και οι Βουλευτές έχουν το δικαίωμα να τοποθετηθούν επάνω στα λεγόμενα οποιουδήποτε. Ο Υπουργός ή η Υπουργός δε θα απαντήσει; Μα είναι πρωτοφανή πράγματα αυτά!

**ΓΕΩΡΓΙΟΣ ΒΛΑΧΟΣ (Εισηγητής της Ν.Δ.)** (*ομιλεί εκτός μικροφώνου*): Η ακρόαση των φορέων γίνεται από τους Βουλευτές και ο Υπουργός μπορεί εάν δεν θέλει να μην είναι στην αίθουσα.

 **ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης)**: Δηλαδή τι λέτε κ. Βλάχο; Εάν εγώ και η κυρία Παπανάτσιου δεν ερχόμασταν σήμερα δεν θα υπήρχε κανείς εδώ. Αυτό θέλετε; Αυτό προτείνει η Ν.Δ.; Να μην υπάρχουν Υπουργοί;

**ΓΕΩΡΓΙΟΣ ΒΛΑΧΟΣ (Εισηγητής της Ν.Δ.)** (*ομιλεί εκτός μικροφώνου*): Δεν είπα κάτι τέτοιο. Εννοώ ότι πρέπει να ακούγονται οι φορείς.

 **ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών)**: Η διαδικασία τελείωσε. Ευχαριστώ. Στην αυριανή συνεδρίαση θα έχουμε τη δυνατότητα να μιλήσουμε όλοι.

Στη συνέχεια έγινε η γ΄ ανάγνωση του καταλόγου των μελών των Επιτροπών.

Από τη Διαρκή Κοινωνικών Υποθέσεων παρόντες ήταν οι Βουλευτές κ.κ.: Καΐσας Γεώργιος και Αϊβατίδης Ιωάννης.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Χρήστος Αντωνίου, Ευαγγελία Βαγιωνάκη, Σωκράτης Βαρδάκης, Αφροδίτη Θεοπεφτάτου, Αϊχάν Καρά Γιουσούφ, Χρήστος Μαντάς, Δημήτριος Μάρδας, Θεοδώρα Μεγαλοοικονόμου, Αλέξανδρος Μεϊκόπουλος, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Ιωάννης Τσιρώνης, Γεώργιος Βλάχος, Ιωάννης Κουτσούκος.

Τέλος και περί ώρα 15:20΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΜΑΚΗΣ ΜΠΑΛΑΟΥΡΑΣ**